**INSTITUTUL NAŢIONAL PENTRU PREGĂTIREA ŞI PERFECŢIONAREA AVOCAŢILOR**

**CENTRUL TERITORIAL TIMISOARA**

**ANUL II STAGIU**

**2016**

**DISCIPLINA: DREPT PROCESUAL PENAL**

**CAIET DE LUCRĂRI PROFESIONALE**

Formator: av. dr. Flaviu CIOPEC

**TEME PENTRU CAIETUL DE LUCRĂRI PROFESIONALE**

**AVOCAȚI STAGIARI AN II 2016**

**DREPT PROCESUAL PENAL**

Starea de fapt:

Prin ordonanța procurorului, clientul a dobândit calitatea de suspect pentru comiterea infracțiunii de deținere, fără drept, de droguri de risc (marijuana) în vederea consumului. În jurul orelor 21:00, suspectul se afla în camera unui hotel, când doi ageți de poliție și-au anunțat prezența (prin voce și bătăi în ușă) și au solicitat să se deschidă ușa. Clientul a deschis, iar poliția a pătruns în încăpere. Fără a anunța vreun motiv, s-a realizat o percheziție a încăperii și s-a descoperit o pungă conținând 20 g marijuana. Ulterior, a rezultat că poliția a purtat o discuție, în dimineața zilei respective, cu colegul de cameră al clientului (ambii participanți la un concurs sportiv organizat în complexul hotelului), cu privire la posibila deținere de droguri. Colegul de cameră a indicat poliției că împarte încăperea cu suspectul. În speță, nu s-a solicitat obținerea unui mandat de percheziție. După percheziție, clientul a fost reținut și condus la secția de poliție pentru declarații. La secția de poliție, clientul a luat contact cu avocatul său numai în prezența organelor de poliție, care au înregistrat convorbirea dintre aceștia.

1. În calitate de avocat al suspectului, formulați o cerere de consultare a dosarului de urmărire penală în condițiile art. 94 cod proc. pen. și Ordinul M.A.I. nr. 64/2015.

2. Formulați o cerere de nulitate a modului de executare a percheziției în speță, având în vedere următoarele aspecte: necesitatea existenței unui mandat de percheziție emis în condițiile legii, existența unui consimțământ valabil al clientului la efectuarea percheziției și dacă percheziția a fost incidentală sau nu reținerii clientului.

3. Formulați o cerere de excludere a mijlocului de probă obținut în speță (cantitatea de 20 g marijuana).

4. Formulați o plângere împotriva măsurii de reținere și conducere la secție a clientului, având în vedere dacă în speță a existat sau nu o privare nelegală de libertate.

5. Formulați o cerere de excludere a mijlocului de probă obținut în speță (înregistrarea audio a convorbirii dintre client și avocat).

6. Formulați o cerere de asistare la actele de urmărire penală derulate în dosarul clientului, în temeiul art. 92 cod proc. pen.